S-672/2012

Mál þetta, sem þingfest 28. september sl. og dómtekið sama dag, er höfðað með ákæru lögreglustjórans á höfuðborgarsvæðinu, dagsettri 21. ágúst 2012, á hendur B-kk-þgf Á-kk-þgf S-kk-þgf, kt. 000000-0000, Flatahrauni 1, 220 Hafnarfirði,

„fyrir líkamsárás

með því að hafa síðdegis, aðfaranótt sunnudagsins 22. janúar 2012, utandyra við Vallarbarð í Hafnarfirði, ráðist á E-kk-þf R-kk-þf E-kk-þf og skallað hann ofarlega í andlitið, með þeim afleiðingum að hann hlaut opið sár við augabrún yfir vinstri auga og niður í vinstri augnkrók og sauma þurfti 7 spor.

Telst þetta varða við 1. mgr. 217. gr. almennra hegningarlaga nr. 19/1940, sbr. 110. gr. laga nr. 82/1998.

Þess er krafist að ákærði verði dæmdur til refsingar og til greiðslu alls sakarkostnaðar.“

Þá krefst E-kk-nf R-kk-nf E-kk-nf, kt. 000000-0000, þess að ákærði verði dæmdur til að greiða honum 806.065 krónur í skaðabætur og útlagðan kostnað. Þá krefst brotaþoli þess að ákærði verði dæmdur til að greiða honum kostnað vegna lögmannsaðstoðar, samtals 100.000 krónur auk virðisaukaskatts eða að mati dómsins komi til aðalmeðferðar málsins. Loks krefst brotaþoli þess að ákærði greiði honum vexti samkvæmt IV. kafla laga nr. 38/2001 um vexti og verðtryggingu, af fjártjóni og miska frá tjónsdegi og þar til einn mánuður er liðinn frá því að bótakrafan var birt, í samræmi við 1. mgr. 8. gr. laganna, en dráttarvaxta samkvæmt 1. mgr. 6. gr. frá þeim degi til greiðsludags, allt í samræmi við 9. gr. sömu laga.

Ákærði kom fyrir dóminn við þingfestingu málsins og játaði þá sök. Þá samþykkti hann bótakröfuna fyrir utan bætur fyrir miska. Farið var með málið samkvæmt ákvæðum 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærða, sem óskaði ekki eftir skipuðum verjanda, hafði verið gefinn kostur á að tjá sig um lagaatriði og ákvörðun refsingar. Ákærði krafðist vægustu refsingar. Játning ákærða er í samræmi við önnur gögn málsins og verður hann því sakfelldur fyrir brot sitt. Háttsemin er í ákæru réttilega færð til refsiákvæðis.

Í áverkavottorði, sem liggur frammi í gögnum málsins, segir að við skoðun þann 22. janúar 2012 hafi brotaþoli verið með opið sár við augabrún yfir vinstra auga og niður í vinstri innri augnkrók.

Við ákvörðun refsingar verður að líta til þess að ákærði játaði brot sitt greiðlega fyrir lögreglu og fyrir dóminum. Samkvæmt sakavottorði ákærða hefur honum sjö sinnum verið gerð refsing frá árinu 2004. Við ákvörðun refsingar nú verður að líta til dóms frá 14. mars 2011 í Héraðsdómi Vesturlands en þá var ákærði dæmdur í 30 daga fangelsi, skilorðsbundið í eitt ár, fyrir brot gegn 1. mgr. 218. gr. almennra hegningarlaga. Var ákærða gerður hegningarauki með þeim dómi. Ákærði rauf skilorð með því broti sem hann hefur verið sakfelldur fyrir nú og ber að taka refsingu samkvæmt honum upp og dæma í einu lagi með þessu máli, sbr. 60. gr. almennra hegningarlaga með áorðnum breytingum. Refsing ákærða ákveðst fangelsi í þrjá mánuði, sem ekki er fært að skilorðsbinda þegar litið er til fyrra ofbeldisbrots ákærða og skilorðsrofs hans.

Í málinu gerir brotaþoli bótakröfu þannig að ákærða verði gert að greiða honum miskabætur að fjárhæð 650.000 krónur, útlagðan kostnað, 30.565 krónur, og kostnað við að halda kröfunni fram, 125.500 krónur með virðisaukaskatti. Ákærði samþykkti að greiða útlagðan kostnað en hafnaði miskabótakröfunni. Miskabótakrafan er rökstudd með vísan til 26. gr. skaðabótalaga nr. 50/1993 og þess að árásin hafi verið tilhæfulaus og gróf og megi telja mildi að ekki fór verr. Brotaþoli æfi og spili handbolta í efstu deild hér á landi og hafi vegna afleiðinga árásarinnar þurft að sleppa æfingum í rúman mánuð samkvæmt læknisráði. Þá liggi fyrir að brotaþoli sé enn að kljást við afleiðingar árásarinnar, enda muni hann bera lýti af henni í framtíðinni. Þá reikni brotaþoli með að þurfa að fara í lýtaaðgerð í desember nk. Með vísan til 26. gr. skaðabótalaga á brotaþoli rétt á miskabótum vegna árásarinnar, sem var bæði fyrirvaralaus og háskaleg. Þykja miskabætur til hans hæfilega ákveðnar að fjárhæð 250.000 krónur. Samkvæmt 3. mgr. 176. gr. laga nr. 88/2008 á brotaþoli rétt á bótum vegna kostnaðar við að halda fram kröfu sinni í málinu og þykir sá liður hæfilega ákveðinn að fjárhæð 125.500 krónur að meðtöldum virðisaukaskatti. Ákærði samþykkti að greiða útlagðan kostnað sem er samkvæmt framlögðum gögnum 30.565 krónur. Samtals er ákærða því gert að greiða brotaþola skaðabætur að fjárhæð alls 411.065 krónur. Krafist er vaxta og dráttarvaxta. Ákærða var birt bótakrafan þann 13. september sl. og samkvæmt 1. mgr. 8. gr. laga nr. 38/2001 ber honum að greiða dráttarvexti mánuði eftir birtingu kröfunnar. Verður ákærði því dæmdur til að greiða dráttarvexti eins og segir í dómsorði.

Þá ber að dæma ákærða til að greiða allan sakarkostnað, sem er samkvæmt yfirliti vegna læknisvottorðs 28.800 krónur.

Mál þetta sótti H-kvk-nf S-kvk-nf P-kvk-nf fulltrúi.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, B-kk-nf Á-kk-nf S-kk-nf, kt. 000000-0000, sæti fangelsi í þrjá mánuði.

Ákærði greiði sakarkostnað, 28.800 krónur.

Ákærði greiði E-kk-þgf R-kk-þgf E-kk-þgf, kt. 000000-0000, Blikaási 56, Hafnarfirði, 411.065 krónur auk vaxta skv. 8. gr. laga nr. 38/2001 frá 22. janúar 2012 til 13. október 2012 en samkvæmt 1. mgr. 6. gr. laganna frá þeim degi til greiðsludags.

Á-kvk-nf G-kvk-nf.

Rétt endurrit staðfestir

Héraðsdómur Reykjaness 16.10. 2012.